<hi xmlns="http://www.tei-c.org/ns/1.0" rend="uppercase">scholion</hi>. En igitur Lector beneuole principia duo cognitionis metaphysicae reconditioris, quorum ope in regione veritatum haud contemnenda ditione potiri licet. Qua quidem ratione si haec scientia solerter colatur non adeo sterile deprehendetur ipsius solum, & quod ipsi intentatur a <ref xmlns="http://www.tei-c.org/ns/1.0" type="critApp" xml:id="app41608">contemtoribus</ref> otiosae & vmbraticae subtilitatis opprobrium, cognitionis nobilioris larga messe redarguetur. Sunt quidem qui deprauatarum consequentiarum in scriptis acerrimi venatores, e sententiis aliorum semper quoddam virus elicere docti sunt. Hos vero fortasse etiam in his nostris nonnulla in pejorem sensum detorquere posse, quanquam non iuerim inficias, eos tamen sensu suo abundare passus, mearum partium esse reor, non quod cuipiam fortasse perperam judicare libeat curare, sed in recto indaginis atque doctrinae tramite pergere, in quo conamine vt faveant quicunque de litteris ingenuis bene cupiunt, quanta decet observantia rogo.