Iterum prouoco ad bina veritates demonstrandi genera, directum nempe & indirectum. Prior concludendi ratio ex conuenientia notionum subjecti & praedicati veritatem colligit, & semper hanc regulam fundamenti loco substernit: Quandocunque subjectum, vel in se vel in nexu spectatum, ea ponit quae notionem praedicati inuoluunt, vel ea excludit, quae per notionem praedicati excluduntur, hoc illi competere statuendum est; & idem paulo explicatius: quandocunque identitas subjecti inter ac praedicati notiones reperitur, propositio est vera; quod terminis generalissimis, vt principium primum decet, expressum ita audit: <hi xmlns="http://www.tei-c.org/ns/1.0" rend="spaced">Quicquid est est & quicquid non est non est</hi>. Directae ergo argumentationi omni certe praesidebit principium identitatis, <abbr xmlns="http://www.tei-c.org/ns/1.0">q. e.</abbr> primum.