Coronidis loco tantum addo; cum principium omnium internarum actionum <abbr xmlns="http://www.tei-c.org/ns/1.0">s.</abbr> vim elementorum insitam, motricem esse necesse sit, et extrinsecus qvidem applicatam, qvoniam illa praesens est externis, nec aliam ad movenda compraesentia vim concipere possimus nisi qvae illa vel repellere vel trahere conatur neqve porro posita sola vi repellente, elementorum ad componenda corpora colligatio sed dissipatio potius, sola autem attrahente colligatio qvidem, non vero extensio definita ac spatium intelligi qveat, in antecessum jam qvodammodo intelligi posse, qvi bina haec principia ex ipsa elementorum natura et primitivis affectionibus deducere valet eum ad explanandam interiorem corporum naturam non contemnendi momenti operam contulisse.