Primo itaque quae de principii contradictionis supremo & indubitato supra omnes veritates principatu confidentius vulgo quam verius perhibentur, ad trutinam curatioris indaginis exigere, deinde quid in hoc capite rectius sit statuendum, brevibus exponere conabor. Tum de lege rationis sufficientis, quaecunque ad emendatiorem ejusdem & sensum & demonstrationem pertinent, vna cum iis quae ipsam infestare videntur difficultatibus allegabo, & allegatis quantum per ingenii mediocritatem licet argumentorum robore occurram. Postremo pedem aliquanto vlterius promoturus, duo nova <pb xmlns="http://www.tei-c.org/ns/1.0" ed="firstPrint" n="2" xml:id="B01S0387Z22fp" />statuam non contemnendi vt mihi quidem videtur momenti cognitionis metaphysicae principia, non primitiua illa quidem & simplicissima, verum ideo vsibus etiam accommodatiora, & si quicquam aliud latissime sane patentia. In quo quidem conatu cum haud <pb xmlns="http://www.tei-c.org/ns/1.0" ed="AA" n="3" />calcatum tramitem ingredienti admodum proclive sit errore quodam labi, omnia aequa judicandi ratione in meliorem partem accepturum Lectorem benevolum, mihi persuadeo.