<hi xmlns="http://www.tei-c.org/ns/1.0" rend="initial">Q</hi>vi rerum naturalium perscrutationi operam navant, emunctioris naris Philosophi in eo qvidem vnanimi consensu coaluerunt, sollicite cavendum esse, vt ne qvid temere et conjectandi qvadam licentia confictum in scientiam naturalem irrepat, neve qvicqvam absqve experientiae suffragio et sine geometria interprete in cassum tentetur. Qvo consilio certe nihil philosophiae salutarius atqve vtilius poterat cogitari. Verum qvoniam in linea recta veritatis vix cuiqvam liceat mortalium stabili incessu progredi qvin in alterutram partem passim exorbitetur, qvidam huic legi vsqve adeo indulserunt, vt in indaganda veritate alto se committere minime ausi, semper littus legere satius duxerint et nihil nisi ea qvae experientiae testimonio immediate innotescunt admiserint. <ref xmlns="http://www.tei-c.org/ns/1.0" type="critApp" xml:id="app47511">Et</ref> hac sane via leges naturae exponere profecto possumus, legum originem et causas non possumus. Qvi enim phaenomena tantum naturae consectantur, a recondita causarum primarum intelligentia semper tantundem absunt, neqve magis vnqvam ad scientiam ipsius corporum naturae pertingent qvam qvi altius atqve altius montis cacumen ascendendo coelum se tandem manu contrectaturos esse sibi persvaderent.