<hi xmlns="http://www.tei-c.org/ns/1.0" rend="uppercase">scholion</hi>. Poterat forte cuipiam haec disquisitio, sicuti subtilis & operosa, ita etiam superuacanea & ab omni vtilitate derelicta videri. Et si corollariorum foecunditatem spectes, habes me assentientem. Mens enim quanquam tale principium non edocta non potest non vbiuis sponte & naturae quadam necessitate eodem vti. Verum nonne ideo digna erit disquisitione materia, catenam veritatum ad summum vsque articulum sequi? Et certe hac ratione legem argumentationum mentis nostrae penitius introspicere non vilipendendum est. Quippe vt vnicum tantummodo allegem, quia omnis nostra ratiocinatio in praedicati cum subjecto vel in se vel in nexu <ref xmlns="http://www.tei-c.org/ns/1.0" type="critApp" xml:id="app39125">spectato</ref> identitatem detegendam resoluitur, vt ex regula veritatum vltima patet, hinc videre est: Deum non egere ratiocinatione, quippe, cum omnia obtutui ipsius liquidissime pateant, quae conueniant vel non conueniant idem actus repraesentationis intellectui sistit, neque indiget Analysi, quemadmodum, quae nostram intelligentiam obumbrat nox, necessario requirit.